alexandrainst/scandi-wiki huggingface dataset:
Piraja

Piraja er ei fellesnemning for fleire søramerikanske ferskvassfiskar i karpelaks-familien med markerte, skarpe tenner. Dei er normalt frå 15 til 25 centimeter lange. Navnet «piraja» kjem via spansk piraña eller portugisisk piranha frå tupi-guarani der pirá betyr 'fisk' og sanha eller ranha betyr 'tann'.

Pirajaer lever i elver i Sør-Amerika. Hovudsakleg finst fiskane i Amazonas og i elver i Guyana og Paraguay. Arten Pygocentrus piraya lever i elva Rio São Fransisco i Brasil. Dei lever stort sett av frø og plantemateriale, og som predatorar og åtseletarar på insekt og andre fisk.  

Nokre av fiskane kan gå til åtak på menneske. Dei har eit ufortent rykte på seg for å vera menneskeetarar, sjølv om visse territorielle artar kan angripa badande menneske for å forsvara territoriet sitt, særleg når vasstanden er låg.

Vandrehistorier om piraja seier at nokre av dei (Pygocentrus nattereri) kan eta alt kjøtet av eit stort dyr, som kveg eller menneske, på nokre sekund.
 Den amerikanske presidenten Theodore Roosevelt skildra fisken som særs blodtørstig og farleg etter å ha vitja Brasil i 1913, og vore vitne til at fiskar som var blitt fanga i eit lite område i fleire dagar av lokale fiskarar beit sund i ei ku som blei dytta oppi vatnet.

Ei anna vandrehistorie frå Brasil fortel at fiskane stimer raskt gjennom elvene og går til åtak på det første kveget som går i vatnet, slik at resten av bølingen kan gå trygt over. Denne åtferda blei funnen å ikkje stemma av forsking utført av Helder Queiroz og Anne Magurran i Biology Letters.

Piraja som blodtørstige fiskar er blitt skildra i fleire filmar, som James Bond-filmen You Only Live Twice frå 1967, Piranha frå 1978, Piranha II: The Spawning frå 1981 og Piranha 3D frå 2010.

Seks piraja-slekter
Pygocentrus (ekte pirajaer) med 3 ulike artar: Pygocentrus cariba, Pygocentrus nattereri og Pygocentrus piraya.
Serrasalmus (pirambebaer) har meir enn 20 artar.
Pristobrycon, 5 artar
Pygopristis
Catoprion
Citharinus

Kjelder

«Piraja» (14. juni 2012), Store norske leksikon. Henta 9. mai 2014.

Denne artikkelen bygger på «Piraya» frå , og «Piranha» frå  den 9. mai 2014.

Bakgrunnsstoff
 Tree of Life: Characiformes Besøkt 28. september 2007
piranha-info.com
Studie: Pirayaer er ikke utelukkende kjøttetende

Karpelaksfamilien
Dyr i Sør-Amerika
Akvariefisk
Tupianske ord og uttrykk
Kuben videregående skole

Kuben videregående skole er ein kombinert vidaregåande skule på Økern i Bydel Bjerke i Oslo. Skulen opna august 2013 og er den største vidaregåande skulen i Oslo med over 1 500 elevar frå hausten 2015. Skulen er del av Kuben yrkesarena og er samlokalisert med Fagskulen i Oslo.

Kuben er Oslo kommune si storsatsing på yrkesfagleg utdanning. Skolen har tilbod innan nye nye utdanningsmodellar som dobbeltkompetanseløpet Yrkes- og studiekompetanse og vekslingsmodellen innan fleire utdanningsprogram. Skolen utviklar samstundes ei avdeling for studiespesialiserande utdanning. I den avdelinga har skulen etablert det unike tilbodet, teknologilinje med innovasjon, entreprenørskap og forsking.

Utdanningstilbod
Kuben tilbyr heile sju forskjellige utdanningsprogram, med ei rekke programområder:
 Studiespesialisering
 med realfag og språk, samfunnsfag og økonomi fordelt på 5 parallellar der ei klasse er teknologilinja.
 Bygg- og anleggsteknikk
 med Vg2 byggteknikk og Klima, energi og miljøteknikk (KEM, der dei fleste vel rørleggar eller blekkslagar), samt det fireårige dobbeltkompetansetilbodet yrkes- og studiekompetanse.
 Elektrofag
 med Vg2 automatisering, data og elektronikk, elenergi, kulde- og varmepumpeteknikk, samt Vg3 automatiseringsfaget og dataelektronikarfaget. 
 Teknikk og industriell produksjon
 med Vg2 bilskade, lakk og karosseri og bilmekanikar, lette køyrety, samt tilbod innan vekslingsmodellen.
 Helse- og oppvekstfag
 med Vg2 barne- og ungdomsarbeider og helsearbeiderfag, samt det fireårige dobbeltkompetansetilbodet yrkes- og studiekompetanse. 
 Design og håndverk
 med Vg2 frisør.
 Vg2 IKT servicefag.

Historie
Tidleg på 2000-talet utarbeida Utdanningsetaten i Oslo planar for ei nysatsing på fag- og yrkesopplæring, då under namnet Risløkka kompetansesenter for yrkesfag. Bydelsutvalget i bydel Bjerke bestemte den 10. mars 2011 at namnet på skulen skulle vere Kuben videregående skole, og kompetansesenteret fekk namnet Kuben yrkesarena. Hausten 2013 stod skulen klar for oppstart. Fyrste rektor ved skulen er den tidlegare friidrettsutøvaren Kjell Ove Hauge.

Referansar

Bakgrunnsstoff

 byggenytt.no presenterer Kuben yrkesarena i bilder

Galleri

Vidaregåande skular i Oslo
Skipingar i 2014
Abu Kamal

Abu Kamal eller al-Bukamal er ein by aust i Syria ved Eufrat nær grensa til Irak. Eufrat deler Abu Kamal i to område: Shamiyya (som høyrer til Levanten) og Jazira (som høyrer til Mesopotamia) Al-Jazira, eit sletteområde som består av det nordaustlege Syria og nordvestlege Irak, og som skil seg markant frå Den syriske ørkenen og den nedre, lågare delen av det sentrale Mesopotamia. Abu Kamal er eit økonomisk blømande jordbruksområde med kvegdrift, og dyrking av korn og bomull. Her ligg òg den historiske staden Dura-Europos og det gamle kongedømet Mari.

Etymologi
I osmansk tid vart Abu Kamal kalla Kışla, som lokalt vart uttalt «qashla», som igjen er eit tyrkisk ord for 'militær forlegning'. Namnet «Qashla» er framleis kjend som eit anna namn på staden. Namnet «Al-Bukamal» (arabisk البوكمال) tyder 'familien Kamal', og Kamal var eit folk som budde der, medan namnet Abu Kamal tyder 'faren til Kamal'.

Historie
I romartida var Abu Kamal, som ein del av Mesopotamia, ein viktig handelsstasjon mellom Romarriket og India. Han vart erobra av Zenobia og vart ein del av kongedømet Palmyra.

Tidleg i islamsk tid vart styret av Jazira ofte delt med Armenia. Under Mu'awiyah (guvernøren av Syria som seinare grunnla Umayyade-kalifatet), vart styret av al-Jazira ein del av styret av Syria.

På 1600-talet var Abukamal eller Ebukemal setet for ein osmansk sanjak i Eyaletet Ar Ruha, som i dag er Sanliurfa. Det var eit kaza-senter i Zor Mutasarrıflığı (Distriktet Zor), som hadde senter i Deyrizor før det osmanske styret enda i 1918.

Frankrike okkuperte Abu Kamal i lag med Dair Azzour i 1921 og sette ein stor garnison her. I 1946 vart han ein del av det sjølvstendige Syria. Stillinga til regionen ved grensa til Syria og Irak, særleg etter den amerikanske invasjonen av Irak, har gjort byen til eit viktig handels- og politisk senter.

Amerikansk åtak
Måndag 27. oktober 2008 utførte fire USA-amerikanske helikopter eit raid mot landsbyen Sukkariyeh i Abu Kamal. Dette var det første kjende raidet til USA i Syria. Meldingar rapporterte om at minst sju menneske hadde mista livet, fire av dem barn. Abu Kamal ligg nær Qaim, ein grenseovergang for irakiske opprørarar og åstad for Operasjon Steel Curtain i november 2005.
Den syriske utanriksministeren Walid Muallem sa då at «Drap på sivile er i følgje folkeretten ei terroristhandling.»

Kjelder
<div class="references-small">
Denne artikkelen bygger på «Abu Kamal» frå ,  den 9. mai 2014. 
 oppgav desse kjeldene:

Bakgrunnsstoff
Abu Kamal  

Byar i Syria
Busetnader i Abu Kamal-distriktet
Byar ved Eufrat
Hajin

Hajin (arabisk هجين, òg skrive Hajeen) er ein liten by aust i Syria i Deir ez-Zor guvernement, ved Eufrat, sør for Deir ez-Zor. Av stader i nærleiken finn ein al-Abbas i vest, al-Ramadi i sør og Kharayij i nord. I følgje Syrisk statistisk sentralbyrå, hadde Hajin eit folketal på 37 935 i 2004. Han er det administrative senteret i ein nahiyah («underdistrikt») i Abu Kamal-distriktet. Hajin nahiyah består av fire byar som i lag har eit samla folketal på 97 970 i 2004.

Kjelder

Denne artikkelen bygger på «Hajin» frå ,  den 9. mai 2014. 
 oppgav desse kjeldene:

Busetnader i Abu Kamal-distriktet
Byar i Syria
Byar ved Eufrat
Al-Jalaa

Al-Jalaa (arabisk الجلاء) er ein liten by aust i Syria i Deir ez-Zor guvernement, langs Eufrat, sør for Deir ez-Zor. Av stader i nærleiken finn ein al-Abbas i vest, al-Ramadi og Abu Kamal i sør og Kharayij og Hajin i nord. I følgje Syrisk statistisk sentralbyrå, hadde al-Jalaa eit folketal på 9 171 i 2004. Han er det administrative senteret i ein nahiyah («underdistrikt») i Abu Kamal-distriktet. Hajin nahiyah består av seks byar som i lag hadde 29 255 i 2004.

Kjelder
Denne artikkelen bygger på «Al-Jalaa» frå ,  den 9. mai 2014. 
 oppgav desse kjeldene:

Busetnader i Abu Kamal-distriktet
Byar i Syria
Byar ved Eufrat
Mayadin-distriktet

Mayadin-distriktet (arabisk منطقة الميادين) er eit distrikt (mantiqah) i Deir ez-Zor guvernement i Syria. I 2004 hadde distriktet eit folketal på 247 171. Det administrative senteret i distriktet er byen Mayadin.

Inndelingar
Distriktet Mayadin er delt inn i tre underdistrikt eller Nāḥiyas (folketala er frå folketeljinga i 2004):
Mayadin nahiyah (ناحية الميادين): folketal 86 091.
Diban nahiyah (ناحية ذيبان): folketal 65 079.
Al-Asharah nahiyah (ناحية عشارة): folketal 96 001.

Kjelder
Denne artikkelen bygger på «Mayadin District» frå ,  den 9. mai 2014. 
 oppgav desse kjeldene:
Grøne studentar

Grøne Studentar, forkorta GS, er studentorganisasjonen til Miljøpartiet Dei Grøne. Formålet med organisasjonen er å bidra til debatt ut frå eit grønt student- og forskingsperspektiv, samt å spreia grønt engasjement på lærestadar for høgare utdanning.

Miljøvernorganisasjonar
Fjellnandu

Fjellnandu (Rhea pennata)  er ein strutsefugl utan flygeevne og den minste av dei to nolevande nanduartane. Han finst i høgare område av sørvestre Sør-Amerika frå Altiplano i nord og til Patagonia i sør.

Skildring 
Oppreist er fjellnanduar 90-100 cm høge. Kroppslengda på vaksne individ er 92-100 cm og dei veg frå 15 til over 28 kg. Som dei fleste strutsefuglar, det har eit lite hovud og lite nebb, sistnemnde måler mellom 6,2 og 9,2 cm. Beina og halsen er lange. Nanduar har relativt større venger enn andre strutsefuglar, slik at dei spring spesielt godt. Det kan nå opp i fart på 60 km/t, på det viset kan dei slipper vekk frå åtak av rovdyr. Dei skarpe klørne på tærne er òg effektive våpen. Fjørene liknar strutsefjører ved at dei manglar dei små krokane som låser saman den glatte overflata på dei ytre fjørene på flygande fuglar. Fjørdrakta deira er brun og kvitflekt, og den øvre delen av tarsen er fjørkledd. Tarsen er 28-32 cm lang og har 18 horisontale plater framføre.

Fjellnanduar er hovudsakleg planteetarar, men i tillegg står smådyr som øgler, biller og grashopper på menyen. Hovuddietten er sett saman av frukt frå kaktus, og dessutan beitar dei gras og buskar. Dette er vanlegvis rolege fuglar, unntatt når dei som ungfuglar plystrar vemodig, og når hannar gjev ein blomstrande læte på jakt etter ein make.

Hannane av denne arten blir aggressive når dei rugar egga. Difor legg hoene dei siste egga i kullet nær reiret, snarare enn i det. Hannen flyttar dei fleste av slike egg inn i reiret, men nokon blir verande utanfor, der dei rotnar og tiltrekkjer seg fluger. Hannen, og seinare ungane, et av desse flugene. Rugetida er frå 30 til 44 dagar, fleire hoer kan legge egg i eit reir, og talet på egg i eit reir kan variere mellom 5 og 55. Egga er 87-126 mm og er grønaktig gule. Ungfuglar mognar ved treårsalderen. Utanfor hekkesesongen er fjellnanduane ganske omgjengelege, og lever i grupper på 5-30 fuglar av begge kjønn og ei rekkje ulike aldrar.

Distribusjon og habitat 

Fjellnanduar lever i område med opent kratt på graslettene i frå Patagonia i sør til Altiplano i nord, gjennom  Argentina, Bolivia, Chile og Peru. Alle underartane føretrekker grassletter, buskvegetasjon og myrer. Medan nominatforma trivst best under 1500 moh., vil dei andre underartane vanlegvis leve i høgder frå 3000-4500 moh., men lokalt ned til 1500 m  i sør.

Fjellnandu har tidlegare vore kalla «Darwins nandu», etter Charles Darwin som observerte arten under reisa med HMS «Beagle» frå 1831 til 1836. Det opphavlege vitskaplege namnet var Rhea darwinii.

Kjelder 
Denne artikkelen bygger på «Darwin's Rhea» frå ,  den 9. mai 2014.

Referansar 
BirdLife International (2014) Species factsheet: Rhea pennata . Henta frå http://www.birdlife.org den 9. mai 2014.

Bakgrunnsstoff 

nandufamilien
Oppkallingar etter Charles Darwin
Sondre Stordalen

Sondre Stordalen () er ein norsk musikar og pedagog frå Siljan i Telemark.  Han er utdanna frå Leeds College of Music med graden Ba (Hons) Jazz Studies.

Folk frå Siljan
Norske musikarar
Mayadin

Mayadin (arabisk ميادين) er ein by aust i Syria. Eufrat flyt gjennom byen.

Kjelder
Denne artikkelen bygger på «Mayadin» frå ,  den 10. mai 2014.  
 

Byar i Syria
Byar ved Eufrat
Busetnader i Mayadin-distriktet
Diban

Diban (arabisk ذيبان, òg skrive Thiban eller Dhiban) er ein by aust i Syria i Deir ez-Zor guvernement, ved austbreidda av Eufrat, sør for Deir ez-Zor, 17 kilometer sør for al-Busayrah og 13 kilometer nord for Asharah. Av stader i nærleiken finn ein Mayadin i nord og aust, al-Hawayij i nordaust, Makhan i sør og al-Tayanah i søraust. I følgje Syrisk statistisk sentralbyrå, hadde Diban eit folketal på 9 000 i 2004. Han er det administrative setet i ein nahiyah («underdistrikt») som består av ti stader med eit samla folketal på 65 079 i 2004. 

Ein del av Diban ligg på ein ås kalla Tell Diban, som òg er ein arkeologisk stad. Tell Diban er identifisert som den arameiske byen Rummunina i antikken,, eit namn som truleg kjem frå det arameiske ordet rumman («granateple»). Byen og området rundt fungerte som militærleir for armeen til den assyriske kongen Tukulti-Ninurta II under det siste felttoget hans i 885 fvt. Kongen rapporterte at Rummunina låg langs ein kanal i Khabur, ei sideelv til Eufrat. I følgje den belgiske orientalisten Edward Lipinsky, var Tell Diban «utan tvil busett i jarnalderen».

Kjelder
Denne artikkelen bygger på «Diban» frå ,  den 10. mai 2014. 
 oppgav desse kjeldene: 
 

Busetnader i Mayadin-distriktet
Byar ved Eufrat
Byar i Syria
Al-Asharah

Al-Asharah (arabisk العشارة, òg skrive al-Ashareh eller Esharah) er ein by aust i Syria i Deir ez-Zor guvernement, langs Eufrat, sør for Deir ez-Zor. Av stader i nærleiken finn ein al-Quriyah i nordaust, Makhan og Mayadin i nord, Suwaydan Jazirah i søraust og Dablan i sør. I følgje Syrisk statistisk sentralbyrå, hadde al-Asharah eit folketal på 17 537 i 2004. Han er det administrative setet i ein nahiyah («underdistrikt») som består av sju busetnader med eit samla folketal på 96 001 i 2004. Al-Asharah er den tredje største staden i nahiyah. Innbyggjarane er hovudsakleg sunnimuslimar.

Historie
Al-Asharah er bygt over den gamle arameisk-assyriske busetnaden Terqa. Ein stele frå 886 fvt. til ære for den sigrande assyriske kongen Tukulti-Ninurta II over aramearane, vart funnen i al-Asharah. Stelen står i dag i Nasjonalmuseet i Aleppo. Terqa var hovudstaden i det assyriske kongedømet Khana og utvikla seg fram til slutten av bronsealderen då nedgangstida byrja. Utgravingar i al-Asharah har synt spor av at Terga bestod av urbane institusjonar og at innbyggjarane hadde utnytta jorda i området til økonomisk fordel.

Midt på 1800-talet vart det nemnt av Bombay Geographic Society at al-Asharah var ein «liten by» som bestod av ei uorganisert gruppe arabiske hytter og ein folkesetnad med tradisjonar som tydde på at staden var særs gammal. Frå kring den tida til oppløysinga av Det osmanske riket i 1917, tente al-Asharah som senteret i ein kaza («distrikt»), med same namn og som var ein del av det større Zor sanjak. Kazaen hadde to nawahi: al-Asharah og al-Busayrah. 

I 1920 vart det halde eit møte mellom embetsmenn og offiserar i Sharif-armeen og det gryande kongedømet Syria i al-Asharah leia av Emir Faisal. Her forhandla ein over grensene mellom Syria og Irak og det vart fastsett at Abu Kamal skulle bli verande ein del av provinsen Deir ez-Zor i Syria. 

Tidleg i 1960-åra vart al-Asharah skildra som ein liten landsby bygt på ein kunstig haug der Terqa stod.

Kjelder
Denne artikkelen bygger på «Al-Asharah» frå ,  den 10. mai 2014. 
 oppgav desse kjeldene: 
 

Busetnader i Mayadin-distriktet
Byar ved Eufrat
Byar i Syria
Deir ez-Zor-distriktet

Deir ez-Zor-distriktet (arabisk منطقة دير الزور) er eit distrikt (mantiqah) i Deir ez-Zor guvernement i Syria. I 2004 hadde distriktet eit folketal på 492 434. Det administrative senteret i distriktet er byen Deir ez-Zor.

Inndelingar
Distriktet Deir ez-Zor er delt inn i sju underdistrikt eller Nāḥiyas (folketala er frå folketeljinga i 2004):
Deir ez-Zor nahiyah (ناحية دير الزور): folketal 239 196.
Al-Kasrah nahiyah (ناحية الكسرة): folketal 63 226.
Al-Busayrah nahiyah (ناحية البصيرة): folketal 40 236.
Al-Muhasan nahiyah (ناحية الموحسن): folketal 35 113.
Al-Tabni nahiyah (ناحيةالتبني): folketal 48 393.
Khasham nahiyah (ناحية خشام): folketal 28 718.
Al-Sur nahiyah (ناحية الصور): folketal 37 552.

Kjelder
Denne artikkelen bygger på «Deir ez-Zor District» frå ,  den 10. mai 2014. 
 oppgav desse kjeldene:

Deir ez-Zor-distriktet
Al-Busayrah

Al-Busayrah (arabisk البصيرة) er ein by aust i Syria i Deir ez-Zor guvernement. Byen ligg ved samløpet mellom Eufrat og Khabur, søraust for Deir ez-Zor. Av stader i nærleiken finn ein Muhassan i nordvest og al-Asharah, Mayadin og Hajin i søraust. I følgje Syrisk statistisk sentralbyrå (CBS), hadde al-Busayrah eit folketal på 6 199 i 2004. Byen var kjend med det latinske namnet, Circesium, under romarane.

Kjelder
Denne artikkelen bygger på «Al-Busayrah» frå ,  den 10. mai 2014. 
 oppgav desse kjeldene:

Busetnader i Deir ez-Zor-distriktet
Byar ved Eufrat
Al-Muhasan

Al-Muhasan (arabisk موحسن, òg skrive al-Mohassan eller Almu Hasan) er ein by aust i Syria i Deir ez-Zor guvernement, som ligg langs Eufrat, sør for Deir ez-Zor og   120 kilometer vest for grensa til Irak. I følgje Syrisk statistisk sentralbyrå, hadde Muhasan eit folketal på 9 501 i 2004.

Tidleg i 1950-åra fekk Det syriske kommunistpartiet støtte hos fleire arabiske og sunnimuslimske byar i landet, inkludert Muhasan som lokalt vart kalla «Vesle Moskva», som ein referanse til hovudstaden i Sovjetunionen. Sommaren 1953 gjorde bønder frå familien al-Aqaydat opprør mot inngrep frå ein regionalt mektig handelsklan som spesialiserte seg på kornhandel, pengelån og bensinpumper, og som hadde ein av sine eigne som landbruksminsiter. Ved hjelp av kommunistiske lærarar i Deir ez-Zor og lokale kommunistar frå skulen i byen, danna bøndene eit offentleg selskap og kjøpte to bensinpumper og to traktorar, slik at dei ikkje lenger var avhengige av den rike familien.

Kjelder
Denne artikkelen bygger på «Al-Muhasan» frå ,  den 10. mai 2014. 
 oppgav desse kjeldene: 
 

Busetnader i Deir ez-Zor-distriktet
Byar ved Eufrat
Byar i Syria
As-Suqaylabiyah-distriktet

Al-Suqaylabiyah-distriktet (arabisk السقيلبية) er eit distrikt (mantiqah) i Hama guvernement i Syria. I 2004 hadde  distriktet eit folketal på 240 091. Det administrative senteret i distriktet er byen Al-Suqaylabiyah.

Inndelingar
Distriktet Hama er delt inn i fem underdistrikt eller Nāḥiyas (folketala er frå folketeljinga i 2004):
Al-Suqaylabiyah nahiyah (ناحية السقيلبية): folketal 49 686.
Tell Salhab nahiyah (ناحية تلسلحب): folketal 38 783.
Al-Ziyarah nahiyah: (ناحية الزيارة) folketal 38 872.
Shathah nahiyah: (ناحية شطحة) folketal 25 273.
Qalaat al-Madiq nahiyah: (ناحية قلعة المضيق) folketal 85 597.

Kjelder
Denne artikkelen bygger på «Al-Suqaylabiyah District» frå ,  den 10. mai 2014. 
 oppgav desse kjeldene:

Al-Suqaylabiyah-distriktet
Al-Suqaylabiyah

Al-Suqaylabiyah (arabisk السقيلبيه) er ein gresk-ortodoks, kristen by i Syria som administrativt høyrer til Hama guvernement. Al-Suqaylabiyah ligg på ei høgd 220 meter over havet. I følgje ei folketeljing i 2004 har byen 17 313 innbyggjarar.

Historie
Namnet går attende til den antikke Seleucia ad Belum, ein by som grekarane grunnla og som låg nesten på same staden. Staden vart fråflytta i mellomalderen og folkesett att i byrjinga av 1800-talet. I 1860 gjekk lokale beduinar til åtak på al-Suqaylabiyah.

Kjelder
Denne artikkelen bygger på «Al-Suqaylabiyah» frå ,  den 10. mai 2014. 
 oppgav desse kjeldene: 
 

Byar i Syria
Busetnader i al-Suqaylabiyah-distriktet
Tell Salhab

Tell Salhab (arabisk تل سلحب, òg skrive Tal Selhab) er ein by nord i Syria i Hama guvernement, som ligg 48 km nordvest for Hama. Han ligg heilt sør på Ghabsletta og på vestbreidda av Orontes. Av stader i nærleiken finn ein Nahr al-Bared, Asharnah og al-Suqaylabiyah i nord, Deir Shamil og Deir Mama i sør, Tremseh, Mhardeh og Halfaya i aust. 

I følgje Syrisk statistisk sentralbyrå, hadde Tell Salhab eit folketal på 15 454 i 2004. Han er òg senter i ein nahiyah («underdistrikt»), som er ein del av Al-Suqaylabiyah-distriktet. Dette består av 18 stader med eit samla folketal på 38 783 i 2004. Tidleg i 1960-åra hadde byen kring 700 innbyggjarar. Innbyggjarane er hovudsakleg alawittar. 

Byen var det tradisjonelle setet i klanen Junaydi, som ofte leia alawittar-forbundet Kalbiyya. I 1978 vart eit 5 200 m² sukkerraffineri bygt i Tell Salhab til ein kostnad på $50 millionar. Raffineriet bestod av ein sukkerroesilo, eit vaskeanlegg, ei presse og tørkeanlegg, og eit vassreservoar.

Arkeologiske funn
Nær Tell Salhab ligg Tell 'Acharneh, ein stor haug som ein trur kan vere staden byen Tunip låg i antikken. Det vart før borgarkrigen drive utgravingar på staden.

Kjelder
Denne artikkelen bygger på «Tell Salhab» frå ,  den 11. mai 2014. 
 oppgav desse kjeldene:

Busetnader i al-Suqaylabiyah-distriktet
Byar i Syria
Al-Ziyarah

Al-Ziyarah (arabisk الزيارة, òg skrive Zeyareh) er ein by nord i Syria i Hama guvernement, 75 kilometer nordvest for Hama. Han ligg på Ghabsletta, ved austbreidda av Orontes. Av stader i nærleiken finn ein Qarqur 7 kilometer mot nord, Sirmaniyah i nordvest, Qastun i aust og Farikah, Khirbet al-Arus og al-Amqiyah Tahta i sør. I følgje Syrisk statistisk sentralbyrå, hadde al-Ziyarah eit folketal på 3 541 i 2004. Han er òg senter for eit nahiyah («underdistrikt»), ein del av Al-Suqaylabiyah-distriktet, som består av 25 stader med eit samla folketal på 38 872 i 2004.

Historie
Al-Ziyarah er identifisert som den arameisk byen «Ziara» frå antikken, som var ein del av kongedømet Hamath. 

Namnet al-Ziyarah er arabisk for «vitjingsplass». Al-Ziyarah har fått namnet frå ein heilagdom med to kuplar som ligg i byen. Domen er kvit og omgjeve av eiketre. Frå her har ein utsyn over sletta kring byen og Nusayriyahfjella.

Før 1960 var nahiyah al-Ziyarah ein del av Idlib guvernement, før det vart ein del av Hama guvernement. I 1970 bestod ein gjennomsnittleg hushaldning i al-Ziyarah av nesten ni personar. Eit prosjekt for kunstig vatning som dekte 17 400 hektar i al-Ziyarah-området vart sett i gang i 1990. Prosjektet stod ferdig med bygginga av Zeyzoundammen i 1995. Den 4. juni 2002 kollapsa dammen og skapte storflaum i området. I fem byar, mellom anna al-Ziyarah, vart hundrevis av bustadhus anten øydelagde eller fekk store skadar, noko som fekk dei syriske styresmaktene til å be om internasjonal hjelp. I alt mista ti personar livet, fem av dei, to kvinner, to born og ein tilsett ved dammen, budde i al-Ziyarah.

Den 5. november 2012, under den syriske borgarkrigen eksploderte ei bilbombe utanfor eit statleg utviklingsbyrå i in al-Ziyarah. Statleg media hevda at to personar omkom og 10 vart skadde, medan aktivistar på den andre sida hevda at 50 syriske soldatar og statlege militssoldatar omkom.

Kjelder
Denne artikkelen bygger på «Al-Ziyarah» frå ,  den 11. mai 2014. 
 oppgav desse kjeldene: 
 

Busetnader i al-Suqaylabiyah-distriktet
Byar i Syria
Shathah

Shathah (arabisk شطحة التحتا, šaṭḥat at-taḥta) er ein by nordvest i Syria i Hama guvernement, nordvest for Hama. Av stader i nærleiken finn ein Slinfah i nordvest, Nabl al-Khatib og Farikah i nord, al-Huwash i nordaust, Huwayjat al-Sallah i søraust, Inab i sør og Ayn al-Tineh i vest. I følgje Syrisk statistisk sentralbyrå (CBS), hadde Shathah eit folketal på 8 076 i 2004. Han er det administrative senteret og den største byen i Shathah al-Tahta nahiyah («underdistrikt») som består av 12 stader med eit samla folketal på 25 273 i 2004.

Kjelder
Denne artikkelen bygger på «Shathah» frå ,  den 11. mai 2014. 
 oppgav desse kjeldene:

Byar i Syria
Busetnader i al-Suqaylabiyah-distriktet